អាជ្ញាធរ​បដិសេធ​មិន​ឱ្យ​បក្ស​ប្រឆាំង​ជួប​ជាមួយ​នឹង​ជន​ជាប់​ចោទ​២៣​នាក់ 
លោក​ អំ សំអាត​ ប្រធាន​ផ្នែក​ស៊ើប​អង្កេត​របស់​អង្គការ​​សិទ្ធិមនុស្ស​លីកាដូ​ បាន​បញ្ជាក់​ថា​ កង​កម្លាំង​មាន​សមត្ថកិច្ច ​បាន​កាន់​ដំបង​គ្រប់ដៃ​ ខែល​ និង​ អាវុធ​ស្វ័យ​ប្រវត្តិ​បាន​រារាំង​មិន​ឱ្យ​​ក្រុម​អ្នក​តំណាង​គណបក្ស​ប្រឆាំង​បាន​ចូល​ជួប​ជន​ជាប់​ចោទ​ទាំង​២៣​នាក់នោះ​ទេ។​
ភ្នំពេញ — កងកម្លាំងមានសមត្ថកិច្ចដោយរាប់បញ្ចូលទាំងទាហានក្នុងសម្លៀកបំពាក់ជាខោអាវប៉ារ៉ាប្រមាណជិត២០០នាក់ នៅថ្ងៃអង្គារនេះ បានរាំងខ្ទប់មិនឱ្យក្រុមអ្នកតំណាងរាស្ត្រ មកពីគណបក្សសង្គ្រោះជាតិសមាជិកព្រឹទ្ធសភានៃគណបក្សសមរង្ស៊ី ក្រុមអង្គការសង្គមស៊ីវិល និង ក្រុមគ្រួសារ បានចូលជួបជនជាប់ចោទចំនួន២៣នាក់ដែលត្រូវអាជ្ញាធរឃុំឃាំងនៅពន្ធនាគារខេត្តកំពង់ចាមទេ។ នេះបើតាមការបញ្ជាក់ពីមន្ត្រីអង្គការសង្គមស៊ីវិល។ លោក អំ សំអាត ប្រធានផ្នែកស៊ើបអង្កេតរបស់អង្គការសិទ្ធិមនុស្សលីកាដូ បានបញ្ជាក់ថា កងកម្លាំងមានសមត្ថកិច្ច បានកាន់ដំបងគ្រប់ដៃ ខែល និង អាវុធស្វ័យប្រវត្តិបានរារាំងមិនឱ្យក្រុមអ្នកតំណាងគណបក្សប្រឆាំងបានចូលជួបជនជាប់ចោទទាំង២៣នាក់នោះទេ។ លោកបានបញ្ជាក់ថាការរាំងខ្ទប់នេះមិនមានការប៉ះទង្គិចណាមួយបានកើតឡើងទេដោយសារតែកងកម្លាំងមានសមត្ថកិច្ចបានដាក់របងដែកការពារមិនឱ្យក្រុមអ្នកតំណាងរាស្ត្រចូលជិតរបងពន្ធនាគារ។ ក៏ប៉ុន្តែអនុញ្ញាតឱ្យផ្ញើម្ហូបអាហារជូនជនជាប់ចោទទាំង២៣នាក់នោះតែប៉ុណ្ណោះ។ លោកអំ សំអាតបានចាត់ទុកការរាំងខ្ទប់នេះថាបានប៉ះពាល់ដល់សិទ្ធិជួបជុំរបស់ជនជាប់ចោទ។ លោកនិយាយថា៖«ពីព្រោះជនជាប់ចោទគាត់បិទសិទ្ធិតែមួយទេគឺសិទ្ធិដើរហើរផុតពីហ្នឹងគាត់មានសិទ្ធិដូចពលរដ្ឋដទៃអញ្ចឹងដែរ សិទ្ធិជួបជុំ សិទ្ធិប្រាស្រ័យទាក់ទងអ្វីមានដូចគ្នាទាំងអស់»។ លោក សុន ឆ័យ ដែលបានដឹកនាំក្រុមអ្នកតំណាងរាស្ត្រនិងសមាជិកព្រឹទ្ធសភាទៅសួរសុខទុក្ខជនជាប់ចោទទាំង២៣នាក់បានស្តីបន្ទោសដល់អាជ្ញាធរថាត្រូវតែទទួលខុសត្រូវចំពោះការមិនអនុញ្ញាតឱ្យក្រុមអ្នកតំណាងរាស្រ្តបានចូលជួប។ លោកបានប្រាប់អ្នកកាសែតនៅខាងក្រៅរបងពន្ធនាគារថាបើពន្ធនាគារគ្មានអ្នកទទួលខុសត្រូវបានន័យថាពន្ធនាគារនេះបង្កើតឡើងខុសច្បាប់។ លោកនិយាយថា៖«យើងខ្ញុំមកគ្រាន់តែមកសួរសុខទុក្ខសោះ។ ការប្រើអាវុធស្អីហ្នឹងមិនជារូបភាពល្អទេសម្រាប់យើងជាពលរដ្ឋខ្មែរ។ អ្នកស្រឡាញ់សន្តិភាពហ្នឹងទៅជារូបភាពអាក្រក់សម្រាប់អ្នកដឹកនាំវិញទេ។ទោះបីយ៉ាងណាក៏ដោយ ខ្ញុំថាយើងខ្ញុំមិនមានបំណងទៅតតាំងគាត់ទេ»។ លោក គុយ ប៊ុនសន អគ្គនាយកនៃអគ្គនាយកដ្ឋានពន្ធនាគារក្រសួងមហាផ្ទៃបានបញ្ជាក់ថាការមិនអនុញ្ញាតឱ្យក្រុមអ្នកតំណាងរាស្ត្រគណបក្សសង្គ្រោះជាតិចូលជួបគឺលោកធ្វើតាមនីតិវិធីរបស់តុលាការតែប៉ុណ្ណោះ។ លោកនិយាយថា៖«ដោយសារជនទាំង២៣ស្ថិតក្រោមដំណាក់កាលស៊ើបសួររបស់ចៅក្រមស៊ើបអង្កេត»។ សកម្មជនសហជីពដែលមានលោក វន់ ពៅ សកម្មជនដីធ្លីនៅតំបន់បឹងកក់និងកម្មកររោងចក្រកាត់ដេរសម្លៀកបំពាក់ចំនួន២៣នាក់ត្រូវបានអាជ្ញាធរខ្មែរចាប់ខ្លួនដាច់ដោយឡែកៗពីគ្នាកាលពីដើមខែមករានេះនៅក្នុងការបង្ក្រាបដោយអំពើហិង្សាមួយនៅសួនឧស្សាហកម្មកាណាឌីយ៉ា និង រោងចក្រយ៉ាក ជីង។ ក្រុមសហជីពនិងកម្មករទាំង២៣នាក់ត្រូវបានតុលាការចោទប្រកាន់ដូចៗគ្នាពីបទ«បំផ្លិចបំផ្លាញទ្រព្យសម្បត្តិសាធារណៈ និងញុះញង់ឲ្យប្រើប្រាស់អំពើហិង្សា»រួចហើយត្រូវបានបញ្ជូនយកទៅ ឃុំឃាំងនៅពន្ធនាគារម៣ខេត្តកំពង់ចាម។ កាលពីដើមខែមករាក្រុមកម្មករកាត់ដេរសម្លៀកបំពាក់បានផ្ទុះបាតុកម្មមិនចូលធ្វើការនៅតាមរោងចក្រជាច្រើនដើម្បីទាមទារឱ្យថៅកែរោងចក្រដំឡើងប្រាក់ខែឱ្យបាន១៦០ដុល្លារក្នុងមួយខែក៏ប៉ុន្តែការធ្វើបាតុកម្មនោះមិនទាន់បានលទ្ធផលផងកងកម្លាំងមានសមត្ថកិច្ចបានប្រើប្រាស់អាវុធស្វ័យប្រវត្ថិបាញ់បង្ក្រាបដោយអំពើហិង្សាតែម្តង។ យ៉ាងតិចមានក្រុមកម្មករប្រមាណ៥នាក់ ត្រូវបានបាញ់សម្លាប់ និងបាញ់ឱ្យរងរបួសចំនួន៤០នាក់និងចាប់ខ្លួនប្រមាណ២៣នាក់៕